Ses sterf in fratsongeluk by vlootbasisArgieffoto Ses persone is Vrydagoggend dood ná ŉ fratsongeluk by die vlootbasis in Bayhead, Durban. Brig.genl. Mafi Mgobozi, woordvoerder van die SANW, het aan Maroela Media bevestig die voorval het omstreeks 11:30 plaasgevind. “Drie kontrakteurs van die departement openbare werke het in ŉ rioolput gewerk toe ŉ gaslekkasie begin het,” het Mgobozi verduidelik. “Hulle het om hulp geroep en drie lede van die SA Vloot het hulle te hulp gesnel. Al ses persone het egter omgekom weens die inaseming van die gas.” Russel Meiring, woordvoerder van ER24, het gesê toe paramedici by die toneel opgedaag het, het reddingspanne reeds die ses persone se liggame uit die put gehaal. “Paramedici het hulle ondersoek, maar hulle kon ongelukkig niks verder vir die persone doen nie. Hulle is op die toneel dood verklaar.” Garrith Jamieson woordvoerder van Rescue Care, het gesê paramedici is omstreeks 11:40 na die toneel ontbied. Hy het ook bevestig ses persone is op die toneel dood. “Minstens 26 persone het geringe beserings opgedoen en hulle is op die toneel behandel voor hulle na hospitale geneem is vir verdere behandeling.” Mgobozi het gesê die SANW is besig om met die families van die slagoffers kontak te maak en die name van die oorledenes sal eers daarna bekend gemaak word.